Document ID: 32006R1945

UREDBA SVETA (ES, EURATOM) št. 1945/2006
z dne 11. decembra 2006
o spremembi Uredbe (EGS, Euratom, ESPJ) št. 495/77 o kategorijah uradnikov, upravičenih do dodatka za stalno pripravljenost za delo, ter pogojih in stopnjah dodatka za stalno pripravljenost za delo
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti,
ob upoštevanju Kadrovskih predpisov za uradnike in Pogojev za zaposlitev drugih uslužbencev Skupnosti, določenih z Uredbo (EGS, Euratom, ESPJ) št. 259/68 (1), in zlasti drugega odstavka člena 56b Kadrovskih predpisov,
ob upoštevanju predloga Komisije, ki ga je ta predložila po posvetovanju z Odborom za Kadrovske predpise,
ker bi bilo treba Uredbo (EGS, Euratom, ESPJ) št. 495/77 (2) spremeniti tako, da se prilagodi spreminjajočim se potrebam po stalni pripravljenosti za delo v evropskih institucijah -
SPREJEL NASLEDNJO UREDBO:
Člen 1
Uredba (EGS, Euratom, ESPJ) št. 495/77 se spremeni:
1.
prvi pododstavek člena 1(1) se nadomesti z naslednjim:
„Uradniki:
-
plačani iz proračunskih sredstev za raziskave in investicije ter zaposleni v enoti Skupnega raziskovalnega središča ali v okviru posredne dejavnosti, ali
-
plačani iz sredstev za tekoče poslovanje in zaposleni, da vodijo ali nadzirajo tehnične naprave, ali zaposleni v oddelku za varovanje in varnost ali v drugi službi, ki izvaja naloge s področja varovanja in varnosti, v oddelku službe za informacijsko in komunikacijsko tehnologijo (IKT), v oddelku, ki zagotavlja podporo operacijam skupne zunanje in varnostne politike (SZVP)/evropske varnostne in obrambne politike (EVOP) ali ki zagotavlja podporo ureditvam za usklajevanje v primeru nujnih in kriznih razmer, ali v službah, kjer obstaja potrjena potreba po stalni pripravljenosti za delo za izvedbo nalog v okviru mehanizma, predvidenega za pomoč državam članicam 24 ur na dan,
imajo pravico do dodatka, če morajo biti v stalni pripravljenosti za delo v skladu s členom 56b Kadrovskih predpisov.“;
2.
člen 3 se nadomesti z naslednjim:
„Člen 3
Komisija vsako leto aprila predloži Svetu poročilo o številu uradnikov in uslužbencev iz vsake kategorije, ki so prejeli dodatek iz te uredbe, s posebno omembo primerov, v katerih je bil dodatek izplačan v skladu z drugim pododstavkom člena 1(1).“.
Člen 2
Ta uredba začne veljati dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 11. decembra 2006

Labels: 9
15